HU Az Európai Unió Hivatalos Lapja L 27/9

A BIZOTTSÁG 79/2014/EU RENDELETE

(2014. január 29.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bifenazát, klórprofám, eszfenvalerát, fludioxonil és tiobenkarb megengedett maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A bifenazát, klórprofám és eszfenvalerát tekintetében a 396/2005/EK rendelet II. melléklete és III. mellékletének B. része megengedett maradékanyag-határértékeket (a továbbiakban: MRL-ek) állapított meg. A fludioxonil és tiobenkarb tekintetében az említett rendelet III. mellékletének A. része határozott meg MRL-eket.

(2) A bifenazát tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt adott ki (2). A Hatóság a maradékanyag meghatározásának módosítását ajánlotta. A citrusfélék, a csonthéjasok, a szőlő, a komló, a szamóca, a paradicsom, a paprika, a padlizsán, a dinnye, a görögdinnye, a ribizli (piros, fekete és fehér), a szeder és a málna tekintetében az első mondatban említett vélemény kiadását követően a Hatóság további véleményeket adott ki az MRL-ek vonatkozásában (3), (4). Az említett vélemények figyelembevétele indokolt. A Hatóság bizonyos termékek esetében a jelenleg érvényes MRL-ek emelését, megtartását, illetve az általa megállapított szintnek megfelelő kiigazítását ajánlotta. Megállapította, hogy az almatermésűek, a padlizsán, a (friss, hüvely nélküli) bab, a (friss, hüvely nélküli) borsó és a (friss) lencse tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetőleg a Hatóság által megállapított szinten indokolt rögzíteni a 396/2005/EK rendelet II. mellékletében. Ezeket az MRL-eket felül fogják vizsgálni, és a felülvizsgálat során figyelembe veszik az e rendelet kihirdetését követő két éven belül rendelkezésre álló információkat.

(3) A klórprofám tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt (5) adott ki. A Hatóság a maradékanyag meghatározásának módosítását ajánlotta. A tehéntej, a juhtej és a kecsketej tekintetében az MRL-ek csökkentését ajánlotta. Megállapította, hogy a burgonya, a gumós zeller, a vöröshagyma, a mogyoróhagyma, a saláta, az endívia, a borsmustár, a rucola, a spenót, a cikóriasaláta, a kardonna, a zeller, az édeskömény, a gyógynövényteák (szárított virágok), a fűszerek (gyümölcsök és bogyósgyümölcsök), a cikóriagyökér, a szárnyasok húsa, zsírja, mája és a madártojások tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetőleg a Hatóság által megállapított szinten indokolt rögzíteni a 396/2005/EK rendelet II. mellékletében. Ezeket az MRL-eket felül fogják vizsgálni, és a felülvizsgálat során figyelembe veszik az e rendelet kihirdetését követő két éven belül rendelkezésre álló információkat. Más termékek vonatkozásában a Hatóság a jelenlegi MRL-ek megtartását szorgalmazta.

(4) Az eszfenvalerát tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, az említett rendelet 12. cikkének (1) bekezdésével összefüggésben, indokolással ellátott véleményt (6) adott ki. A Hatóság a maradékanyag meghatározásának módosítását ajánlotta. A fejes káposzta, a lenmag, a repcemag, a mustármag, a magvas gomborka, a cukorrépa (gyökér), valamint a sertés (húsa, zsírja, mája és veséje), a szarvasmarha (húsa, mája és veséje), a juh (húsa, mája és veséje) és a kecske (húsa, mája és veséje) tekintetében az MRL-ek csökkentését ajánlotta. Megállapította, hogy a mandula, az alma, a körte, a cseresznye, a szilva, a szamóca, a málna, a sárgarépa, a torma, a petrezselyemgyökér, a retek, a fokhagyma, a vöröshagyma, a paprika, az ehető héjú kabakosok, a dinnye, a csemegekukorica, a brokkoli, a karfiol, a kelbimbó, a saláta, a spenót, a petrezselyem, a póréhagyma, a (száraz) lencse, a szemes árpa, a szemes kukorica, a szemes zab, a szemes rozs, a szemes cirok, a szemes búza, a fűszerek (magvak), a sertés (húsa, zsírja, mája és veséje), a szarvasmarha (húsa, zsírja, mája és veséje), a juh (húsa, zsírja, mája és veséje), a kecske (húsa, zsírja, mája és veséje), valamint a tehéntej, a juhtej és a kecsketej tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetőleg a Hatóság által megállapított szinten indokolt rögzíteni a 396/2005/EK rendelet II. mellékletében. Ezeket az MRL-eket felül fogják vizsgálni, és a felülvizsgálat során figyelembe veszik az e rendelet kihirdetését követő két éven belül rendelkezésre álló információkat. Más termékek vonatkozásában a Hatóság a jelenlegi MRL-ek megtartását szorgalmazta.

(5) A fludioxonil tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt (7) adott ki. A Hatóság a maradékanyag meghatározásának módosítását ajánlotta. A friss fűszernövények, a spenót, a célkalevél, a saláta, a galambbegysaláta, a zsázsa, az endívia, a borsmustár/rucola, a Brassica spp levele és csírája, a zeller, a zellerlevél, a retek, a nem ehető héjú kabakosok tekintetében az első mondatban említett vélemény kiadását követően a Hatóság további véleményeket (8), (9), (10) adott ki az MRL-ek vonatkozásában. Az említett véleményeket indokolt figyelembe venni. A Hatóság ajánlotta az MRL-ek csökkentését a fürtös áfonyára, a ribizlire (piros, fekete és fehér), a fekete bodzára, az egresre, a kivire, a burgonyára, a fokhagymára, a mogyoróhagymára, a paradicsomra, a paprikára, a padlizsánra, az uborkára, az apró uborkára, a cukkinire, a csemegekukoricára, a galambbegysalátára, a zsázsára, a közönséges borbálafűre, a borsmustárra, a rucolára, a vörösmustárra, a Brassica spp leveleire és csírájára, a cikóriasalátára, a (friss, hüvely nélküli) babra, a spárgára, az édesköményre, a szemes mákra, a napraforgómagra, a repcemagra, a szójababra, a gyapotmagra, a szemes árpára, a pohánkamagra, a szemes kukoricára, a szemes kölesre, a szemes zabra, szemes rizsre, a szemes rozsra, a szemes cirokra, a szemes búzára, a cukorrépára (gyökerek), a baromfihúsra, a tehéntejre, a juhtejre és a kecsketejre vonatkozóan. Megállapítást nyert, hogy a szamóca, a nem ehető héjú kabakosok, a zeller, a szarvasmarha (húsa, zsírja, mája és veséje), a juh (húsa, zsírja, mája és veséje) és a kecske (húsa, zsírja, mája és veséje) tekintetében meghatározott MRL-ekkel kapcsolatban nem álltak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetőleg a Hatóság által megállapított szinten indokolt rögzíteni a 396/2005/EK rendelet II. mellékletében. Ezeket az MRL-eket felül fogják vizsgálni, és a felülvizsgálat során figyelembe veszik az e rendelet kihirdetését követő két éven belül rendelkezésre álló információkat. Más termékek vonatkozásában a Hatóság a jelenlegi MRL-ek megtartását szorgalmazta.

(6) A tiobenkarb tekintetében érvényes MRL-ekkel kapcsolatban a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt (11) adott ki. A Hatóság a maradékanyag meghatározásának módosítását ajánlotta.

(7) A tiobenkarbnak a 91/414/EGK irányelv I. mellékletébe történő felvétele megtagadásáról a 2008/934/EK bizottsági határozat (12) rendelkezett. Valamennyi, hatóanyagként tiobenkarbot tartalmazó növényvédő szerre vonatkozó érvényes engedély visszavonásra került. A 396/2005/EK rendelet 14. cikke (1) bekezdésének a) pontjával összefüggésben értelmezett 17. cikkének megfelelően az ezekre a hatóanyagokra vonatkozó, a II. és a III. mellékletben található MRL-eket el kell hagyni. A fentiek nem alkalmazandók olyan CXL-ekre, amelyeket harmadik országbeli alkalmazások alapján állapítottak meg, feltéve, hogy azok fogyasztóbiztonsági szempontból elfogadhatók. Nem alkalmazandók továbbá olyan esetekben, amikor az MRL-eket konkrétan behozatal tekintetében engedélyezett MRL-ekként határozták meg.

(8) Az olyan termékek vonatkozásában, amelyek esetében uniós szinten nem jelentettek releváns engedélyezést vagy behozatali tűréshatárt, és nem áll rendelkezésre a Codex Alimentarius Bizottság által megállapított MRL, a Hatóság megállapította, hogy további vizsgálat szükséges kockázatkezelők részéről. Figyelembe véve a jelenlegi tudományos és műszaki ismereteket, az érintett termékekre vonatkozó MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértelmezett MRL értékén kell megállapítani.

(9) A Hatóság indokolással ellátott véleményei alapján, és a tárgy szempontjából lényeges tényezőket figyelembe véve, az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(10) A 396/2005/EK rendeletet ezért ennek megfelelően módosítani kell.

(11) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(12) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.

(13) Az új MRL-ek kapcsán – a Kereskedelmi Világszervezeten keresztül – kikérték az Unió kereskedelmi partnereinek véleményét, és megállapításaikat figyelembe vették.

(14) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

A 2014. augusztus 19 előtt a jogszabályi előírások betartása mellett előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

A rendelet alkalmazását azonban 2014. augusztus 19-én kell megkezdeni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. január 29-én. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) European Food Safety Authority: Review of the existing maximum residue levels (MRLs) for bifenazate according to Article 12 of Regulation (EC) No 396/2005 (Európai Élelmiszerbiztonsági Hatóság: A bifenazát maradékanyag-határértékének a 396/2005/EK rendelet 12. cikke szerinti felülvizsgálata) EFSA Journal (2011); 9(10):2420. 35. o.

(3) European Food Safety Authority: Modification of the existing MRLs for bifenazate in citrus fruit, pome fruit, stone fruit, grapes, hops, strawberries, tomatoes, peppers, aubergines, melons and watermelons (Európai Élelmiszerbiztonsági Hatóság: A bifenazátra vonatkozó jelenlegi MRL-ek módosítása a citrusfélék, az almatermésűek, a csonthéjasok, a szőlő, a komló, a szamóca, a paradicsom, a paprika, a padlizsán, a dinnye és a görögdinnye esetében). EFSA Journal (2012); 10(10):2920. 45. o.

(4) European Food Safety Authority: Modification of the existing MRLs for bifenazate in currants (red, black and white), blackberries and raspberries (Európai Élelmiszerbiztonsági Hatóság: A bifenazátra vonatkozó jelenlegi MRL-ek módosítása a ribizli (piros, fekete és fehér), a szeder és a málna esetében). EFSA Journal (2012); 10(2):2577 24. o.

(5) European Food Safety Authority; Review of the existing maximum residue levels (MRLs) for chlorpropham according to Article 12 of Regulation (EC) No 396/2005 (Európai Élelmiszerbiztonsági Hatóság: A klórprofám jelenlegi maradékanyag-határértékeinek a 396/2005/EK rendelet 12. cikke szerinti felülvizsgálata) EFSA Journal (2012); 10(2):2584. 53. o.

(6) European Food Safety Authority; Review of the existing maximum residue levels (MRLs) for esfenvalerate according to Article 12 of Regulation (EC) No 396/2005 (Európai Élelmiszerbiztonsági Hatóság: Az eszfenvalerát jelenlegi maradékanyag-határértékeinek a 396/2005/EK rendelet 12. cikke szerinti felülvizsgálata) EFSA Journal (2011); 9(11):2432. 74. o.

(7) European Food Safety Authority; Review of the existing maximum residue levels (MRLs) for fludioxonil according to Article 12 of Regulation (EC) No 396/2005 (Európai Élelmiszerbiztonsági Hatóság: A fludioxonil jelenlegi maradékanyag-határértékének a 396/2005/EK rendelet 12. cikke szerinti felülvizsgálata) EFSA Journal (2011); 9(8):2335. 86. o.

(8) European Food Safety Authority; Modification of the existing MRLs for fludioxonil in various leafy crops (Európai Élelmiszerbiztonsági Hatóság: A fludioxonil egyes leveles terményekre vonatkozó jelenlegi MRL-jének módosítása). EFSA Journal (2011); 9(12):2487. 27. o.

(9) European Food Safety Authority; Modification of the existing MRLs for fludioxonil in celery, celery leaves and radishes (Európai Élelmiszerbiztonsági Hatóság: A fludioxonil zellerre, zellerlevélre és retekre vonatkozó jelenlegi MRL-jének módosítása). EFSA Journal (2012); 10(12):3014 26. o.

(10) European Food Safety Authority; Modification of the existing MRLs for fludioxonil in cucurbits inedible peel and radishes (Európai Élelmiszerbiztonsági Hatóság: A fludioxonil nem ehető héjú kabakosokra és retekre vonatkozó jelenlegi MRL-jének módosítása). EFSA Journal (2013); 11(2):3113. 25. o.

(11) European Food Safety Authority; Review of the existing maximum residue levels (MRLs) for thiobencarb according to Article 12 of Regulation (EC) No 396/2005 (Európai Élelmiszerbiztonsági Hatóság: A tiobenkarb maradékanyag-határértékének a 396/2005/EK rendelet 12. cikke szerinti felülvizsgálata) EFSA Journal (2011); 9(8):2341. 17. o.

(12) HL L 333., 2008.12.12., 11. o.